**OAKEYLIFE projekt, LIFE16 NAT/HU/000599, E3 akció**

**Szakmai képzési anyag**

**„A meszes homoki erdőssztyepp komplex kulcs élőhelyei és fajai” témájában**

**2019. november 30.**

**A meszes homoki erdőssztyepp komplex kulcs fajai:**

**díszes tarkalepke, mocsári kardvirág**

**Díszes tarkalepke**

*Természetvédelmi jelentősége*

A díszes tarkalepke elterjedési területének zömén erősen veszélyeztetett, sok helyről már kipusztult. Hazánkban természetvédelmi oltalom alatt áll, természetvédelmi értéke 50 000 Ft. Az Európai Unióban közösségi jelentőségű fajnak minősül.

*Elterjedése*

Állományai Európától a Bajkálon túli területekig fordulnak elő. Magyarországon legtöbb állománya folyók menti galériaerdőkben él. Napjainkban a Duna–Tisza közén már csak a Peszéri-erdőben, illetve Császártöltés környékén bizonyított az előfordulása.

*Élőhelyigénye*

Üdébb, de benapozott külső, illetve belső erdőszegélyekben fordul elő, ahol a hernyók és a lepkék tápnövényei is megtalálhatóak

*Életmenete*

Az imágók április végétől június elejéig rajzanak. Ilyenkor az éppen virágzó cserjefajok, jellemzően a veresgyűrű som, tatárjuhar és a közönséges fagyal virágain szívogatnak. Több rétegben akár többszáz tojást is leraknak egy-egy csomóba. Elterjedési területének zömén tojásaikat kőrisfajokra rakják, a Peszéri-erdőben azonban szinte kizárólag a fiatal fagyalhajtások végeire rakja azokat. Ez jelentős eltérés a hegyvidéki, illetve hegységperemi populációkhoz képest. A kikelő hernyók eleinte levelekből szőtt szövedékben élnek társasan,

majd a száraz nyári időszakot és a telet nyugalmi állapotban töltik az avarban. Március–április folyamán a hernyók bebábozódásukig lágyszárú növényeken táplálkoznak.

*Terjedőképessége*

A díszes tarkalepkék állománynagyságáról és az élőhelyfoltokon belüli mozgásáról jelölés-visszafogásos módszerekkel nyerünk adatokat. Ezekből az derült ki, hogy a faj számára alkalmas élőhelyeken – üde, de benapozott belső erdőszegélyek – akár többszáz métert is megtehet egy-egy példány. Ugyanakkor akár egy 50–60 m szélességű zárt erdőállomány, vagy nyílt gyep is nagy akadálynak számít, mert ezeken nem vagy nagyon ritkán repülnek keresztül az imágók.

*Egyéb tapasztalatok*

– Az 1990-es évek végén a díszes tarkalepke kizárólag a Peszéri-erdő déli végében található erdei utakon és nyiladékokon fordult elő. Napjainkra az erdő nagy részéről előkerült. Mára a déli részen lett a legritkább, számos útról és nyiladékszakaszról teljesen eltűnt. Ez valószínűleg ezen utak és nyiladékok két oldalán található erdőállományok lombkoronájának összezáródásával magyarázható.

– Az alkalmassá váló élőhelyeket, amelyek közvetlen kapcsolatban vannak az addig használt élőhelyfoltokkal, hamar meghódítják az egyedek a nem-tarvágás jellegű fahasználatok (gyérítések, egyéb termelések) során kialakított közelítő- és feltáró úthálózat mentén.

**Mocsári kardvirág**

*Természetvédelmi jelentősége*

A mocsári kardvirág hazánkban fokozottan védett növényfaj, természetvédelmi értéke 250 000 Ft. Az Európai Unióban közösségi jelentőségű fajnak minősül.

*Elterjedése*

A mocsári kardvirágnak alig néhány természetes élőhelye maradt fent napjainkra. A Felső-Kiskunságban előfordul a Peszéri-erdőben, valamint Kunbaracson. Legnagyobb regionális (egyben hazai) állománya az ásotthalmi Csodaréten található. Bár sporadikusan fordul elő, de mivel a Kiskunság egészét lefedik állományai, lokális hiányát minden bizonnyal nem biogeográfiai barrierek alakították ki a vegetációtörténet során.

*Tájtörténeti jellemzők*

A mocsári kardvirág a Felső-Kiskunságban kizárólag bolygatatlan talajú, elsődleges gyepekben, illetve ilyen gyepek természetes erdősülésével létrejött, nem zárt lombkoronaszintű erdőállományok tisztásain fordul elő. Egyetlenegy olyan állománya, amely korábban bolygatott talajon fordul elő, egy korábban mesterségesen erdősített terület és egy elsődleges gyep határárkában található meg.

*Termőhelyi jellemzők*

A felső-kiskunsági állományok jellemzően agyagbemosódásos, réti talajokon találhatók meg, jellemzően korábbi láprétek leszáradásával létrejött rétsztyeppekben.

*A mocsári kardvirág állományok élőhelyeinek recens kezelése*

A Felső-Kiskunságban a mocsári kardvirág nyomonkövetett állomány változásait elemezve az látható, hogy az erdei termőhelyeken kezelés, illetve hasznosítás hiányában is stabil az állomány. A rotációs legeltetéssel hasznosított gyepterületeken enyhe csökkenés, a kizárólag későn legeltetett területen (amely legeltetésre augusztus végén-szeptember elején kezdődött meg) jelentős állomány növekedés volt tapasztalható. A napjainkra fennmaradt állományok csekély száma miatt jól általánosítható következtetéseket nem lehet levonni, de az valószínűnek látszik, hogy a mocsári kardvirág magérését követő hasznosítás (kaszálás, illetve nem intenzív legeltetés) kedvez az állományok stabil fennmaradásának.

**Összegezve a fentieket elmondható, hogy a mocsári kardvirág csak az extenzíven hasznosított elsődleges gyepeken, illetve a soha fel nem szántott talajú erdei tisztásokon maradt fenn a Felső-Kiskunságban.**

Mivel extenzíven kezelt, bolygatatlan talajú területek jelentős számban jelen vannak a Kiskunságban, ezért a mocsári kardvirág visszatelepítésére számos alkalmas, potenciális élőhely áll rendelkezésre.

*Szerző: Dr. Vadász Csaba, természetvédelmi őrkerület-vezető, projekt koordinátor (OAKEYLIFE), Kiskunsági Nemzeti Park Igazgatóság*